春王正月，公即位。繼弒君不言即位，此其言即位何？其意也。公子遂如齊逆女。
三月，遂以夫人婦姜至自齊。遂何以不稱公子？一事而再見者，卒名也。夫人何以不稱姜氏？貶。曷為貶？譏喪娶也。喪娶者公也，則曷為貶夫人？內無貶於公之道也。內無貶於公之道則曷為貶夫人？夫人與公一體也。其稱婦何？有姑之辭也。
夏，季孫行父如齊。 　　晉放其大夫胥甲父於衛。放之者何？猶曰無去是云爾。然則何言爾？近正也。此其為近正奈何？古者大夫已去，三年待放。君放之非也，大夫待放正也。古者臣有大喪，則君三年不呼其門。已練可以弁冕，服金革之事。君使之非也，臣行之禮也。閔子要絰而服事。既而曰：「若此乎古之道，不即人心。」退而致仕。孔子蓋善之也。
公會齊侯於平州。
六月，齊人取濟西田。外取邑不書，此何以書？所以賂齊也。曷為賂齊？為弒子赤之賂也。 　　秋，邾婁子來朝。
晉趙盾帥師救陳。宋公、陳侯、衛侯、曹伯會晉師於斐林，伐鄭。此晉趙盾之師也。曷為不言趙盾之師？君不會大夫之辭也。
冬，晉趙穿帥師侵柳。柳者何？天子之邑也。曷為不繫乎周？不與伐天子也。
春王二月壬子，宋華元帥師及鄭公子歸生帥師戰於大棘，宋師敗績，獲宋華元。
春王正月，郊。牛之口傷，改卜牛，牛死，乃不郊，猶三望。其言之何？緩也。曷為不復卜？養牲養二卜。帝牲不吉，則扳稷牲而卜之。帝牲在於滌三月，於稷者唯具是視。郊則曷為必祭稷？王者必以其祖配。王者則曷為必以其祖配？自內出者無匹不行，自外至者無主不止。 　　葬匡王。
秋，赤狄侵齊。 　　宋師圍曹。
冬十月丙戌，鄭伯蘭卒。
葬鄭繆公。
春王正月，公及齊侯平莒及郯。莒人不肯，公伐莒，取向。此平莒也，其言不肯何？辭取向也。
夏天六月乙酉，鄭公子歸生弒其君夷。
秋九月，齊高固來逆子叔姬。 　　叔孫得臣卒。
冬十月。 ◇宣公七年　　春，衛侯使孫良夫來盟。 　　夏，公會齊侯伐萊。 　　秋，公至自伐萊。
夏六月，公子遂如齊，至黃乃復。其言至黃乃復何？有疾也。何言乎有疾乃復？譏。何譏爾？大夫以君命出，聞喪徐行而不反。
辛巳，有事於太廟。
仲遂卒於垂。仲遂者何？公子遂也。何以不稱公子？貶。曷為貶？為弒子赤貶。然則曷為不於其弒焉貶？於文則無罪。於子則無年。 　　壬午，猶繹。《萬》入去龠。繹者何？祭之明日也。《萬》者何？干舞也。龠者何？龠舞也。其言《萬》入去龠何？去其有聲者，廢其無聲者，存其心焉爾。存其心焉爾者何？知其不可而為之也。猶者何？通可以已也。 　　戊子，夫人熊氏薨。
楚人滅舒、蓼。
冬十月己丑，葬我小君頃熊。雨，不克葬。庚寅，日中而克葬。頃熊者何？宣公之母也。而者何？難也。乃者何？難也。曷為或言而言乃？乃難乎而也。
楚國伐陳。
秋，取根牟。根牟者何？邾婁之邑也。曷為不繫乎邾婁？諱亟也。
八月，滕子卒。 　　九月，晉侯、宋公、衛侯、鄭伯、曹伯會於扈。
辛酉，晉侯黑臀卒於扈。扈者何？晉之邑也。諸侯卒其封內不地，此何以地？卒於會，故地也。未出其地，故不言會也。 　　冬十月癸酉，衛侯鄭卒。
楚子伐鄭。 　　晉郤缺帥師救鄭。
春，公如齊。公至自齊。齊人歸我濟西田。齊已取之矣，其言我何？言我者未絕於我也。曷為未絕於我？齊已言取之矣，其實未之齊也。
夏四月丙辰，日有食之。己巳，齊侯元卒。
公如齊。五月，公至自齊。癸巳，陳夏征舒弒其君平國。 　　六月，宋師伐滕。
公孫歸父帥師伐邾婁，取蔞。 　　大水。
夏，楚子、陳侯、鄭伯盟於辰陵。
公孫歸父會齊人伐莒。 　　秋，晉侯會狄於欑函。
冬十月，楚人殺陳夏征舒。此楚子也，其稱人何？貶。曷為貶？不與外討也。不與外討者，因其討乎外而不與也，雖內討亦不與也。曷為不與？實與而文不與。文曷為不與？諸侯之義不得專討也。諸侯之義不得專討，則其曰實與之何？上無天子，下無方伯，天下諸侯有為無道者，臣弒君，子弒父，力能討之，則討之可也。
丁亥，楚子入陳，納公孫寧、儀行父於陳。此皆大夫也，其言納何？納公黨與也。
◇宣公十二年　　春，葬陳靈公。討此賊者非臣子也，何以書葬？君子辭也。楚已討之矣，臣子雖欲討之而無所討也。
晉人、宋人、衛人、曹人同盟於清丘。
春，齊師伐衛。
◇宣公十四年　　春，衛殺其大夫孔達。
夏五月壬申，曹伯壽卒。
秋九月，楚子圍宋。
冬，公孫歸父會齊侯於谷。
◇宣公十五年　　春，公孫歸父會楚子於宋。
夏五月，宋人及楚人平。外平不書。此何以書？大其平乎已也。何大乎其平乎已？莊王圍宋，軍有七日之糧爾，盡此不勝，將去而歸爾。於是使司馬子反乘堙而窺宋城，宋華元亦乘堙而出見之。司馬子反曰：「子之國何如？」華元曰：「憊矣。」曰：「何如？」曰：「易子而食之，析骸而炊之。」司馬子反曰：「嘻！甚矣憊！雖然，吾聞之也，圍者柑馬而秣之，使肥者應客，是何子之情也。」華元曰：「吾聞之，君子見人之厄則矜之，小人見人之厄則幸之。吾見子之君子也，是以告情於子也。」司馬子反曰：「諾，勉之矣！吾軍亦有七日之糧爾，盡此不勝，將去而歸爾。」揖而去之，反於莊王。莊王曰：「何如？」司馬子反曰：「憊矣！」曰：「何如？」曰：「易子而食之，析骸而炊之。莊王曰：「嘻！甚矣憊！雖然，吾今取此然後而歸爾。」司馬子反曰：「不可。臣已告之矣，軍有七日之糧爾。」莊王怒曰：「吾使子往視之，子曷為告之？」司馬子反曰：「以區區之宋，猶有不欺人之臣，可以楚而無乎？是以告之也。」莊王曰：「諾。捨而止。雖然，吾猶取此然後歸爾。」司馬子反曰：「然則君請處於此，臣請歸爾。」莊王曰：「子去我而歸，吾孰與處於此？吾亦從子而歸爾。」引師而去之，故君子大其平乎已也。此皆大夫也，其稱人何？貶。曷為貶？平者在下也。
六月癸卯，晉師滅赤狄潞氏，以潞子嬰兒歸。潞何以稱子？潞子之為善也，躬足以亡爾。雖然，君子不可不記也。離於夷狄，而未能合於中國，晉師伐之，中國不救，狄人不有，是以亡也。
仲孫蔑會齊高固於牟婁。
初稅畝。初者何？始也。稅畝者何？履畝而稅也。初稅畝何以書？譏。何譏爾？譏始履畝而稅也。何譏乎始履畝而稅？古者什一而藉。古者曷為什一而藉？什一者，天下之中正也。多乎什一，大桀小桀。寡乎什一，大貉小貉。什一者，天下之中正也，什一行而頌聲作矣。
春王正月，晉人滅赤狄甲氏及留吁。
夏，成周宣謝災。成周者何？東周也。宣謝者何？宣宮之謝也。何言乎成周宣謝災？樂器藏焉爾。成周宣謝災何以書？記災也。外災不書，此何以書？新周也。
春王正月庚子，許男錫我卒。
六月癸卯，日有食之。 　　己未，公會晉侯、衛侯、曹伯、邾婁子同盟於斷道。
秋，公至自會。 　　冬十有一月壬午，公弟叔肝卒。
秋七月，邾婁人戕鄫子於鄫。戕鄫子於鄶者何？殘賊而殺之也。
冬十月壬戌，公薨於路寢。
歸父還自晉，至檉，遂奔齊。還者何？善辭也。何善爾？歸父使於晉，還自晉，至檉聞君薨家遣，墠帷哭君成踴，反命乎介，自是走之齊。